KOMISSION ASETUS (ETY) N:o 3556/81,
annettu 8 päivänä joulukuuta 1981,
tavaroiden luokittelusta yhteisen tullitariffin alanimikkeeseen 11.02 D V
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon yhteisen tullitariffin nimikkeistön yhdenmukaiseksi soveltamiseksi toteutettavista toimenpiteistä 16 päivänä tammikuuta 1969 annetun neuvoston asetuksen (ETY) N:o 97/69(1), sellaisena kuin se on viimeksi muutettuna Kreikan liittymisasiakirjalla, ja erityisesti sen 3 artiklan,
sekä katsoo, että
yhteisen tullitariffin nimikkeistön yhdenmukaisen soveltamisen varmistamiseksi on syytä antaa säännöksiä sovellettaviksi luokiteltaessa tariffiin maissinjyvien seulonnassa talteen otettua, karkeasti rouhituista maissinjyvistä, vähäisestä määrästä epämuodostuneita pieniä maissinjyviä ja 4-5 prosentista muita jyviä koostuvaa tuotetta, jonka tärkkelyspitoisuus (Ewersin modifioidun polarimetrisen menetelmän mukaisesti määriteltynä) on 66,5 prosenttia kuiva-aineen painosta ja jonka tuhkapitoisuus on 1,7 prosenttia kuiva-aineen painosta ja josta vähemmän kuin 95 painoprosenttia läpäisee seulan, jonka silmäkoko on 2 millimetriä,
neuvoston asetuksen (ETY) N:o 950/68(2), sellaisena kuin se on viimeksi muutettuna asetuksella (ETY) N:o 3300/81(3), liitteenä olevan yhteisen tullitariffin alanimikkeeseen 11.02 D V kuuluvat ainoastaan karkeasti rouhitut maissinjyvät,
huolimatta vähäisestä määrästä epämuodostuneita pieniä maissinjyviä ja 4-5 prosentista muita jyviä tuote ei ole menettänyt alanimikkeen 11.02 D V ainoastaan karkeasti rouhittujen maissinjyvien luonnetta, ja
tässä asetuksessa säädetyt toimenpiteet ovat yhteisen tullitariffin nimikkeistöä käsittelevän komitean lausunnon mukaiset,
ON ANTANUT TÄMÄN ASETUKSEN:
1 artikla
Maissinjyvien seulonnassa talteen otettu, karkeasti rouhituista maissinjyvistä, vähäisestä määrästä epämuodostuneita pieniä maissinjyviä ja 4-5 prosentista muita jyviä koostuva tuote, jonka tärkkelyspitoisuus (Ewersin modifioidun polarimetrisen menetelmän mukaisesti määriteltynä) on 66,5 prosenttia kuiva-aineen painosta ja tuhkapitoisuus 1,7 prosenttia kuiva-aineen painosta ja josta vähemmän kuin 95 painoprosenttia läpäisee seulan, jonka silmäkoko on 2 millimetriä, on luokiteltava yhteiseen tullitariffiin seuraavasti:
11.02 Viljarouheet ja karkeat viljajauhot; kuoritut, pyöristetyt, karkeasti rouhitut, valssatut tai hiutaleiksi valmistetut jyvät, ei kuitenkaan nimikkeeseen 10.06 kuuluva riisi; viljanjyvien alkiot, kokonaiset, valssatut, hiutaleiksi valmistetut tai jauhetut:
D. ainoastaan karkeasti rouhitut jyvät:
V. maissia.
2 artikla
Tämä asetus tulee voimaan kahdentenakymmenentenäensimmäisenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 8 päivänä joulukuuta 1981.